To biler kom formentlig for tæt på hinanden, da de onsdag aften kørte på Aggersundvej en kilometer fra Aars. Det resulterede i, at de kørte sammen. - Den ene bil røg ud i rabatten og fløj videre ud på en mark, siger Klavs Bojsen, der er indsatsleder ved Nordjyllands Beredskab i Vesthimmerland. Beredskabet blev alarmeret klokken 18.18, og da de kom frem, var de nødt til at klippe manden i bilen på marken fri af bilen. - Han var ved bevidsthed, men der var ingen tvivl om, at han skulle med ambulance, siger indsatslederen. Bilisten i den anden bil slap uden skrammer, mens vedkommendes bil fik lidt buler foran. Uheldet havde ingen indflydelse på trafikken.
En mand er tilskadekommen efter et færdselsuheld på Aggersundvej ved Aars.